Ανίχνευση άσθματος και ρινίτιδας κατά την επαγγελματική έκθεση σε χημικές ουσίες στους επιπλοποιούς
Authors: Παρασκευαΐδου Αικατερίνη 
Published: August 2021

Το Άσθμα που Σχετίζεται με την Εργασία, WRA, και η Ρινίτιδα που Σχετίζεται με την Εργασία, WRR, συχνά υποεκτιμώνται. Τα δημοσιευμένα δεδομένα σχετικά με τον επιπολασμό και τη συχνότητα επαγγελματικού άσθματος και ρινίτιδας στην Ελλάδα είναι ελάχιστα.Σκοπός της διατριβής ήταν να καθοριστεί η συχνότητα και ο επιπολασμός του WRA και της WRR σε επιπλοποιούς. Επιπλέον σκοποί ήταν να προσδιοριστούν οι κατάλληλες διαγνωστικές εξετάσεις για την πρώιμη διάγνωσή τους και να αναγνωριστούν τα καταλληλότερα μέσα πρόληψης του κινδύνου ανάπτυξής τους.Καταγράφηκαν οι επιχειρήσεις στη βιομηχανία επίπλων που δραστηριοποιούνταν στην ευρύτερη περιοχή της Θεσσαλονίκης. Κατόπιν επιλέχθηκε τυχαίο αντιπροσωπευτικό δείγμα υγιών εργαζομένων. Στη μελέτη συμμετείχαν 83 εργαζόμενοι, 35 σε θέση εργασίας βαφής (ομάδα χημικών), 23 σε θέση εργασίας επεξεργασίας ξύλων (ομάδα ξύλου) και 25 σε θέση εργασίας γραφείου (ομάδα ελέγχου), οι οποίοι υποβλήθηκαν σε ένα ευρύ φάσμα ιατρικών διαγνωστικών εξετάσεων, που περιελάμβανε επικυρωμένο ερωτηματολόγιο ECRHS, σπιρομέτρηση πριν και μετά βρογχοδιαστολή, μετρήσεις FeNΟ, δερματικές δοκιμασίες δια νυγμού, ρινομανομετρία, μετρήσεις της Βρογχικής Υπεραντιδραστικότητας (ΒΥΑ) με πρόκληση μεταχολίνης και μετρήσεις μέγιστης εκπνευστικής ροής (PEFR) χρησιμοποιώντας το ηλεκτρονικό σύστημα OASYS-2 score και το ABC score για την ανίχνευση WRA και WRR. Σύμφωνα με τα αποτελέσματα όλων των διεξαγόμενων εξετάσεων και τις κατευθυντήριες οδηγίες GINA & ARIA, κάθε εργαζόμενος ταξινομήθηκε σε μια υποομάδα «ασθένειας»: α) φυσιολογικοί, β) άσθμα, γ) ρινίτιδα, δ) άσθμα και ρινίτιδα. Τα πιο σημαντικά ευρήματα της μελέτης μας ήταν ότι η συχνότητα άσθματος και ρινίτιδας ήταν υψηλότερη μεταξύ της ομάδας των χημικών και της ομάδας ξύλων σε σύγκριση με την ομάδα ελέγχου (p < 0.004). Στατιστικά σημαντικές διαφορές μεταξύ των ομάδων παρατηρήθηκαν στις ερωτήσεις «Βελτίωση των συμπτωμάτων το Σαββατοκύριακο» (p <0,034) και «βελτίωση στις διακοπές» (p <0,000), στο OASYS-2 score (p <0,000), στo ABC score (p <0,000) και στη δοκιμασία πρόκλησης με μεταχολίνη (ρ <0,022). Δεν ανέδειξαν στατιστικά σημαντικές διαφορές, μεταξύ των ομάδων, άλλες εργαστηριακές εξετάσεις καθώς και τα συστήματα εξαερισμού, οι πρακτικές εργασίας, η χρήση και ο τύπος μάσκας.Δεν υπήρξε άλλη μελέτη στην Ελλάδα, σε εργαζόμενους στη βιομηχανία επίπλων, που να σχετίζεται με την ανίχνευση της συχνότητας άσθματος και ρινίτιδας και της διάγνωσής τους με ένα ευρύ φάσμα διαγνωστικών εξετάσεων. Τα αποτελέσματα έδειξαν ότι το άσθμα και η ρινίτιδα είναι πολύ πιο συχνές παθήσεις, κυρίως στους εργαζόμενους σε χημικά και στους εργαζόμενους σε ξύλα σε σχέση με άλλους εργαζόμενους σε γραφεία, με την ομάδα των χημικών να υπερέχει σημαντικά. Οι πιο χρήσιμες διαγνωστικές εξετάσεις για τη διάγνωση ήταν: οι ερωτήσεις «βελτίωση των συμπτωμάτων το Σαββατοκύριακο» και «βελτίωση των συμπτωμάτων στις διακοπές», οι μετρήσεις της PEFR χρησιμοποιώντας το OASYS-2 score και το ABC score και η μέτρηση της ΒΥΑ με τη δοκιμασία πρόκλησης με μεταχολίνη. Τα προστατευτικά μέτρα φαίνεται ότι δεν προλαμβάνουν την ανάπτυξη άσθματος και ρινίτιδας.